b'\n_START_ARTICLE_\nStanko Bunc\n_START_SECTION_\n\xc5\xbdivljenje in delo\n_START_PARAGRAPH_\nBunc se je rodil v dru\xc5\xbeini \xc5\xbeelezni\xc5\xa1kega \xc4\x8duvaja. Ljudsko \xc5\xa1olo je obiskoval v \xc5\xa0tanjelu (1914-1919); v Novem mestu, kamor se je dru\xc5\xbeina preselila zaradi italijanske zasedbe, je kon\xc4\x8dal gimnazijo. Med letoma 1927 in 1931 je \xc5\xa1tudiral slavistiko in leta 1931 diplomiral na ljubljanski Filozofski fakulteti. Po diplomi je od\xc5\xa1el na izpopolnjevanje na \xc4\x8ce\xc5\xa1ko in Poljsko ter v Krakovu vodil seminar slovenskega jezika. Po vrnitvi v domovino je slu\xc5\xbeboval v Ljubljani na I. dr\xc5\xbeavni realni gimnaziji, bil preme\xc5\xa1\xc4\x8den na Dr\xc5\xbeavno realno gimnazijo v Maribor (1936-1941). Tu ga je gestapo zaradi sodelovanja z Osvobodilno fronto aretiral, po izpustitvi iz zapora je pou\xc4\x8deval v Ljubljani, nato ponovno v Mariboru in Murski Soboti (1946), bil preme\xc5\xa1\xc4\x8den za prevajalca v uredni\xc5\xa1tvo Uradnega lista v Beograd. Od leta 1948 je bil gimnazijski profesor v Kranju, ter od 1953-1960 upravnik \xc5\xa1tudijske knji\xc5\xbenice v Kranju, za katero ustanovitev je tudi dal pobudo, nato pa v knji\xc5\xbenici vodil \xc5\xa1tudijski oddelek._NEWLINE_Bunc je za\xc4\x8del kot pesnik v dija\xc5\xa1kem listu \xc5\xbdarki, potem pa objavljal \xc5\xa1e v drugih listih (Mentor, Na\xc5\xa1 glas, Koledar Gori\xc5\xa1ke Mohorjeve dru\xc5\xbebe, Primorske novice). Njegovo osrednje delo so jezikovni u\xc4\x8dbeniki, ostalo njegovo delo pa je v glavnem poljudnoznanstveno. Zaradi samosvojih stali\xc5\xa1\xc4\x8d v Pregledu slovnice slovenskega jezika (1940) je do\xc5\xbeivel negativne ocene. Izdal je \xc5\xa1e knjige: Jezikovni svetovalec (1951), Mali slovenski pravopis (1966) in Slovar tujk (1952), ki so do\xc5\xbeivele ve\xc4\x8d ponatisov. Pisal je tudi literarnozgodovinske razprave o Pre\xc5\xa1ernu, Franu Levstiku, Jur\xc4\x8di\xc4\x8du, o poljski knji\xc5\xbeevnosti, posebno o Mickiewiczu in leposlovje. S podro\xc4\x8dja knji\xc5\xbeni\xc4\x8darstva je izdal Seznam gradiva za proslave (1960) in Priro\xc4\x8dnik za katalogizacijo (1958). Veliko se je ukvarjal tudi s slovenskimi priimki in imeni._NEWLINE_Za delo v knji\xc5\xbeni\xc4\x8darstu je leta 1967 prejel \xc4\x8copovo diplomo.'